DA Den Europæiske Unions Tidende CE 84/314

(2004/C 84 E/0362)

SKRIFTLIG FORESPØRGSEL E-0136/04

af Jillian Evans (Verts/ALE) til Kommissionen

(26. januar 2004)

Om: Import af genmodificerede fødevarer og afgrøder

Nu da der i et vist omfang er etableret EU-lovgivning om genetisk modificerede organismer, blandt andet om import af genmodificerede fødevarer og afgrøder, hvad foretager Kommissionen sig så for at sikre, at medlemslandene anvender disse bestemmelser korrekt?

Undersøger Kommissionen især hvorvidt der ville være risiko for, at genmodificerede varer produceret i lande uden for EU kommer ind i EU via medlemslandenes havne, og om de relevante myndigheder som for eksempel det britiske toldvæsen får til opgave at undersøge fødevarer, fødevareingredienser og foder eller frø på de steder, hvor importen foregår, for at undersøge, hvorvidt de indeholder forbudte genmodificerede ingredienser eller ingredienser, der burde være mærket som genmodificerede? Og sikrer Kommissionen sig, at medlemslandene forsyner de relevante myndigheder som det britiske toldvæsen med det nødvendige udstyr til at udføre sådanne undersøgelser?

Hvad ville Kommissionen foretage sig, såfremt genmodificerede produkter skulle komme ind i EU på grund af forsømmelighed med kontrollen af import?

Svar afgivet på Kommissionens vegne af David Byrne

(29. marts 2004)

Godkendelses- og mærkningskravene i forordning (EF) nr. 1829/2003 (1) vil blive håndhævet og kontrolleret af medlemsstaterne i henhold til de almindelige bestemmelser om kontrol med fødevarer og foderstoffer, som det er tilfældet med den nuværende lovgivning. Kommissionens Levnedsmiddel- og Veterinærkontor (FVO) har gennem de seneste år gennemført adskillige inspektionsbesøg for at vurdere medlemsstaternes officielle systemer for kontrol med genetisk modificerede fødevarer, navnlig med hensyn til mærkningen af disse, og har konkluderet, at medlemsstaternes gennemførelse af kontrolprogrammerne på området er rimeligt tilfredsstillende.

Selv om FVO's bedømmelse af de officielle kontrolforanstaltninger bør afsløre enhver systematisk mangel, er medlemsstaterne fortsat ansvarlige for de driftsmæssige opgaver som f.eks. at sikre, at de relevante organer er fyldestgørende instrueret og forsynet med udstyr. I henhold til forordning (EF) nr. 1830/2003 (2) skal medlemsstaterne sikre, at inspektionsbesøg og andre kontrolforanstaltninger, herunder stikprøver og test, udføres i fornødent omfang for at sikre overholdelse af denne forordnings bestemmelser. For at befordre en samordnet tilgang til disse kontrolforanstaltninger og inspektionsbesøg er Kommissionen i færd med at udforme og udgive en teknisk vejledning om stikprøver og test.

I vejledningen bestemmes det, at de officielle kontrolforanstaltninger kan udføres på et hvilket som helst trin i forløbet produktion, forarbejdning, oplagring og distribution af genmodificerede organismer (herunder frø) eller fødevarer og foder fremstillet af GMO'er, også på importstedet. EF-referencelaboratoriet, som blev oprettet i medfør af forordning (EF) nr. 1829/2003, yder vejledning og bistand vedrørende testmetoder og uddannelse til medlemsstaternes laboratorier, men leverer ikke testudstyr.

I tilfælde af overtrædelser påhviler det medlemsstaterne at træffe de nødvendige forholdsregler og anvende de nødvendige sanktioner, som skal være effektive, stå i et rimeligt forhold til overtrædelsen og have afskrækkende virkning. Hvis en medlemsstat ikke træffer passende foranstaltninger til gennemførelse af EU-lovgivningens bestemmelser, har Kommissionen ret til at tage de nødvendige skridt i overensstemmelse med traktaten.

(1) Europa-Parlamentets og Rådets forordning (EF) nr. 1829/2003 af 22. september 2003 om genetisk modificerede fødevarer og foderstoffer, EUT L 268 af 18.10.2003.

(2) Europa-Parlamentets og Rådets forordning (EF) nr. 1830/2003 af 22. september 2003 om sporbarhed og mærkning af genetisk modificerede organismer og sporbarhed af fødevarer og foder fremstillet af genetisk modificerede organismer og om ændring af direktiv 2001/18/EF, EUT L 268 af 18.10.2003.